## Mazón aposta per la cooperació amb els municipis per a modernitzar els sistemes de depuració, garantir la qualitat de l’aigua i la seguretat dels ciutadans

*** Destaca la inversió de 4,5 milions d’euros per al col·lector nord de València, “una actuació que feia sis anys que no era atesa per falta d’entesa entre les administracions” i que permetrà previndre problemes de salubritat
* Remarca que el Consell ha posat en marxa des de l’inici de la legislatura dos plans anuals d’infraestructures de l’EPSAR, davant de l’anterior Govern que no en va desenrotllar cap en huit anys
* Realça que la Comunitat Valenciana és la regió d’Espanya que reutilitza més aigua i destaca que la labor del Consell va aconseguir l’abocament zero en l’Albufera després de les riuades**

**València.**

El president de la Generalitat, Carlos Mazón, ha apostat per impulsar acords de cooperació amb els municipis de la Comunitat Valenciana per a aconseguir la modernització integral dels sistemes de depuració, garantir la qualitat de les nostres aigües i oferir seguretat als ciutadans.

El cap del Consell s’ha pronunciat d’esta manera després de firmar amb l’alcaldessa de València, María José Catalá, un conveni entre l’Entitat Pública de Sanejament d’Aigües Residuals de la Comunitat Valenciana (EPSAR) i la corporació municipal i que “permet desbloquejar un projecte pendent des de 2019”.

En este sentit, Mazón ha explicat que gràcies a este acord s’invertiran prop de 4,5 milions d’euros en la neteja de la part final del tram III del col·lector nord de València, del qual s’espera retirar més de 4.300 metres cúbics de llots que col·lapsen la infraestructura.

Este col·lector dona servici a la ciutat en la conca centre, est i Poblats Marítims, amb un cabal mitjà de 175.000 m³/dia. L’actuació que es desenrotllarà estarà centrada en un tram d’1,5 quilòmetres, a on la falta de pendent ha anat acumulant tovalloletes i sediments i, a causa d’això, s’ha reduït la secció de làmina lliure d’aigua disponible.

El president ha assenyalat que esta intervenció, que soluciona un problema que “feia anys que no es resolia per falta de comunicació” entre els equips de govern de la Generalitat i l’Ajuntament, era una qüestió inajornable “per salubritat amb el medi ambient”.

El cap del Consell ha destacat que en dos anys de legislatura, s’han posat en marxa dos plans anuals d’infraestructures de l’EPSAR, i ha lamentat la “irresponsabilitat” de l’anterior Govern, que “no en va autoritzar ni un durant huit anys”.

A més, ha ressaltat la gestió dels recursos hídrics en la Comunitat, que “és la regió que més aigua reutilitza de tota Espanya, el 40 %, i el nostre objectiu és acabar la legislatura augmentant este percentatge fins al 45 %”.

**Cooperació amb l’Ajuntament**

Carlos Mazón ha realçat la coordinació i cooperació de la Generalitat amb l’Ajuntament de València, amb el qual s’ha arribat a acords “en temes estratègics” com el nou hospital de Campanar, la posada en marxa del metro després de les riuades o el pla que garantix el futur de l’Albufera.

El president ha subratllat la importància de col·laboració amb altres administracions en benefici dels ciutadans i, en este sentit, ha recordat el conveni firmat recentment amb la Diputació d’Alacant per a invertir més de 15,5 milions d’euros en reutilització d’aigua, i ha avançat que pròximament també es formalitzarà un acord amb la institució provincial de Castelló i la de València.

Fecha: 07/07/2025